Brasil-kapteinens tøffeste kamp
Fullt navn: Thiago Emiliano da Silva Født: 22. september 1984 Fødested: Rio de Janeiro, Brasil Profesjonell karriere: 2004: Juventude 2004-2005: Porto 2005-2006: Dynamo Moskva 2006-2009: Fluminense 2009-2012: AC Milan 2012-nå: Paris Saint-Germain Meritter: Fluminense: Den brasilianske cupen (2007) AC Milan: Serie A (2010/11) og Supercupen (2011) Paris Saint-Germain: Ligue 1 (2012/13 og 2013/14), Den franske cupen (2013/14) og Supercupen (2013) Brasil: OL-sølv (2012), OL-bronse (2008) og gull i prøve-VM (2013) Utvalgte personlige utmerkelser: Fansens spiller i brasiliansk liga: (2008) Årets forsvarer i Serie A: (2011) Årets brasilianer i Europa: (2011, 2012 og 2013) På UEFAs årets lag: (2011, 2012 og 2013) På FIFAs årets lag: (2013) Kilde: Wikipedia - Han er en av de viktigste - kanskje den viktigste - enkeltspilleren for noe lag under dette verdensmesterskapet. Han og Neymar er Brasils helt klart viktigste spillere. TV 2-eskpert Kasper Wikestad snakker om stopperkjempen Thiago Silva (29), som måtte stå over semifinalen mot Tyskland grunnet for mange gule kort. - Semifinalen ble avgjort da Thiago Silva pådro seg det tullete gule kortet mot Colombia, sier Viasat-ekspert Jan Åge Fjørtoft, og fortsetter: - Han er den som holder rekkene sammen. Uten ham er David Luiz atter en gang han som har et morsomt hår og kan ta gode frispark, men ikke forsvare.Historien mot Tyskland er kjent. Brasil gikk i oppløsning, og tapet beskrives som tidenes tap - uansett idrett. Thiago Silva måtte se sine lagkamerater slippe inn hele syv mål - fem i løpet av kampens første omgang. Etterpå trøstet han utrøstelige spillere. Det sto i sterk kontrast til kvartfinalen mot Colombia. - Thiago Silva er en ordentlig lederskikkelse. Hver gang kameraene viste nærbilde av ham under kampen mot Colombia, skrek og dirigerte Thiago Silva. Marcelo er blant flere som av og til virkelig trenger å bli fortalt hvor han skal plassere seg, sier Wikestad. Med scoring i 2-1-seieren slo Thiago Silva tilbake mot kritikken som hadde kommet mot ham tidligere i mesterskapet, blant annet for å mangle lederegenskaper og for å være for emosjonell.Men kanskje har den Rio de Janeiro-fødte Paris Saint-Germain-stopperen en ekstra grunn til å være emosjonell. Det var nemlig langt fra gitt at Thiago Silva skulle ende opp som fotballspiller. For Thiago Silva vokste opp uten faren sin, og trivdes best med å se på de andre gutta spille fotball som liten. Det skriver Aftonbladet. - Jeg savnet min far enormt da jeg var liten. Mine foreldre skilte seg da jeg var veldig ung, og jeg savnet en som kunne peke ut veien for meg. Jeg trengte en farsfigur, en familiefar, sier han ifølge den svenske avisen. - Etter to-tre år fikk jeg en stefar, og uten ham hadde jeg aldri vært der jeg er i dag. Han var alltid til stede for meg og hjalp meg uansett hva, fortsetter Thiago Silva.Det var imidlertid én ting stefaren ikke kunne bidra med - penger. Likevel fant han og Thiago Silva alltid en måte å få ham til å spille fotball på. - Noen ganger tok jeg på meg skoleuniform for å komme meg til trening ettersom jeg ikke hadde råd til billett. Det hendte sjåføren sa at dette ikke var veien til skolen, og da fortalte jeg sannheten - at jeg ikke skulle til skolen. Men jeg ble aldri kastet av, så jeg må også takke alle bussjåførene for at jeg er der jeg er i dag, sier Thiago Silva. Den nåværende Paris Saint-Germain-stopperen ble etter hvert plukket opp av Fluminense som 14-åring i 1998, men det tok ikke lang tid før klubben fant ut at de ikke ville satse på ham. Det var en ny nedtur for tenåringen, som året før hadde blitt fått avslag av Flamengo. Det var ikke før Juventude fem år senere testet Thiago Silva ut som stopper, og ikke i forskjellige posisjoner på midtbanen, at unggutten begynte å vise konturene av hvilken storspiller han kunne komme til å bli.Ett år senere var overgangen til europeisk fotball og Porto, som ønsket å holde laget i toppen av Europa, et faktum. Porto hadde akkurat vunnet Champions League, og José Mourinho hadde forlatt laget til fordel for Chelsea og tatt med seg Paulo Ferreira og Ricardo Carvalho. - Jeg var veldig ung da jeg forlot Brasil, og min ankomst til Porto var ikke lett. Jeg snakket det samme språket, men jeg følte meg veldig alene, sa Thiago Silva til UEFA i 2011. - To måneder senere fikk jeg tuberkulose, men på den tiden kunne ingen lege i Porto si med sikkerhet hva som var feil med meg. Jeg trente nesten ikke med førstelaget i det hele tatt og spilte enda mindre - alt på grunn av tuberkulosen, forteller stopperkjempen. På verdensbasis er tuberkulose fortsatt blant sykdommene som tar flest liv, på tross av en forbedring i hvordan man behandler og stiller diagnoser på sykdommen. Ifølge The Guardian omkom 1.3 millioner mennesker i 2012, og ifølge Folkehelseinstituttet meldes det hvert år om 350-400 tilfeller av tuberkulose i Norge. Året 2005 ble et forferdelig år for Thiago Silva. Han klarte ikke å holde tritt med spillerne på Porto, og endte til slutt opp med å bli solgt til russiske Dynamo Moskva. Det kan ha reddet livet hans.For mens tuberkulose nesten var blitt utryddet i de vestlige landene, var sykdommen fortsatt aktiv i Russland. Dynamo Moskvas leger brukte ikke lang tid på å finne ut av hva det var som feilet ham. - Legen fant fort ut hva som var i veien, og tuberkulosen var så aggressiv at jeg var nære ved å dø. Jeg hadde hatt sykdommen i seks måneder, og legen fortalte meg at dersom det hadde gått to eller tre uker til, ville det ikke vært mulig å kurere den. Jeg var døden nær, sier Thiago Silva ifølge League 1 sine nettsider. Han ble deretter gitt to valg: enten å la det være slik det var eller å fjerne en del av den ene lungen. - Ikke rør lungen min, sa jeg, først. Men når jeg tenker tilbake på det, forteller jeg meg selv at jeg lærte en ordentlig lekse. Noen ganger spøker jeg også med det, for det er hardt nok å spille med to lunger. Tenk hvordan det er med én og en halv, sier Thiago Silva. Han tilbragte sine første to måneder for Dynamo Moskva på isolat for å unngå spredning av sykdommen. Og det ble verre - Thiago Silva tilbragte 24 uker på sykehuset og spilte ikke fotball på ett år.Da vurderte Thiago Silva å legge opp, men etter å ha blitt overtalt av sin mor, bestemte han seg for å starte på nytt i brasiliansk liga. - Jeg fortalte mamma at jeg ikke lenger ønsket å spille fotball fordi ingen ville ha meg. Da sa hun at jeg måtte begynne å jobbe for min bror, men det ville jeg ikke. Jeg ombestemte meg og begynte å se etter andre klubber, sier Silva til Football Italia. Thiago Silva returnerte til Fluminense, og etter et meget vellykket opphold der var det duket for et nytt forsøk i europeisk fotball. Han ble kjøpt av AC Milan i 2009, og resten er et eventyr. Med italienerne vant han serien på andre forsøk i 2011, før han ble solgt etter den påfølgende sesongen til franske Paris Saint-Germain. Der skulle han være en del av storsatsningen sammen med Zlatan Ibrahimovic. Sammen gikk de fra AC Milan til PSG for omlag 450 millioner kroner. Siden har de to bragt to seriemesterskap til den franske hovedstadsklubben. - For å være ærlig, så var sykdommen det tøffeste jeg har gått gjennom i mitt liv. Min største seiere kom ikke da jeg vant ligaen i Italia, heller ikke i Brasil eller Frankrike - min største seier var da jeg slo tuberkulosen, sier Thiago Silva. På landslaget måtte han for fire år siden ta til takke med å se verdensmesterskapet fra benken, men siden den gang har han også der vært fast inventar. Armbåndet kom i 2012, og i prøve-VM i fjor var det som stolt kaptein at han kunne løfte troféet etter at Brasil slo Spania i finalen. - Jeg har et stort ansvar både på klubb- og landslag, men det skremmer meg ikke. Det er et privilegium å være fotballspiller og det er mange personer som aldri vil få muligheten til å bli det. Jeg vet hva det vil si å tro at karrieren er over, så jeg respekterer den muligheten livet har gitt meg, sier han ifølge The Guardian.Etter å ha vært suspendert under semifinalen, er Thiago Silva igjen kampklar når Brasil skal måle krefter mot Nederland i bronsefinalen på hjemmebane. Der spiller vertsnasjonen for å gjenreise litt av den tapte æren. - Bronsefinalen bør ikke spilles, uttalte imidlertid Nederland-trener Louis van Gaal, og fikk støtte av sin stjernespiller Arjen Robben. - Den er verdiløs, sier vingen. Siden har van Gaal understreket at laget kommer til å gjøre alt for å vinne mot Brasil, men blant annet på grunn av disse uttalelsene tror Wikestad at Brasil har en fordel. - Nederland er et lag som har potensiale til å utnytte Brasils svakheter slik Tyskland gjorde det, men de bryr seg nok ikke like mye som Brasil, som ønsker å gjenvinner stoltheten sin, sier Wikestad. Og fremst i rekken for å gjenvinne stoltheten står Thiago Silva.
Som liten hadde ikke Thiago Silva penger til bussen, og for ni år siden var han døden nær og vurderte å legge opp. I dag håper kapteinen å gjenreise noe av Brasils tapte ære.